*Հավելված*

*շրջական միջավայրի նախարարի 2023 թվականի*

*« » N -Ն հրամանի*

**Կ Ա Ր Գ**

**ԿԵՆԴԱՆԱԲԱՆԱԿԱՆ ՀԱՎԱՔԱԾՈՒՆԵՐԻ ՎԵՐԱԲԵՐՅԱԼ ՏԵՂԵԿԱՏՎՈՒԹՅԱՆ ՀԱՎԱՔՄԱՆ ԵՎ ԳՐԱՆՑՄԱՆ**

1. **ԸՆԴՀԱՆՈՒՐ ԴՐՈՒՅԹՆԵՐ**
2. Սույն կարգով սահմանվում է Հայաստանի Հանրապետության տարածքում կենդանաբանական հավաքածուների վերաբերյալ տեղեկատվության հավաքման և գրանցման կարգը:
3. Կենդանաբանական հավաքածուների վերաբերյալ տեղեկատվության (այսուհետ՝ տեղեկատվություն) հավաքը և գրանցումը նպատակ ունի բացահայտելու հավաքված, կանոնակարգված, ցուցադրվող և պահվող կենդանիների կենդանի կամ դրանց խրտվիլակների, արգասիքների և պրեպարատների հավաքածուները, դրանց քանակական և որակական փոփոխությունները, ինչպես նաև ապահովել գենետիկական պաշարների վերաբերյալ տեղեկատվության մատչելիությունը:
4. Կենդանաբանական հավաքածուները լինում են կենդանի և անկենդան:
5. Կենդանի հավաքածուներն են՝ անազատ պայմաններում պահվող կենդանիների հավաքածուները:
6. Անկենդան հավաքածուներն են՝ կենդանիների խրտվիլակները, ողնաշարավորների կմախքները կամ դրանց առանձին մասերը, արգասիքները և պրեպարատները:
7. Կենդանաբանական հավաքածուների պահպանությունը և օգտագործումն իրականացնում են իրավաբանական և ֆիզիկական անձինք:
8. Կենդանաբանական հավաքածուների վերաբերյալ տվյալների հավաքագրումը կարևոր նշանակություն ունի դրանց արդյունավետ կառավարման, հանրային կրթության և իրազեկման մակարդակի բարձրացման գործում՝ հասարակության լայն շերտերին հնարավորություն տալով ստանալ հանրամատչելի տեղեկատվություն գենետիկական պաշարների վերաբերյալ:
9. Կենդանաբանական հավաքածուների վերաբերյալ տվյալների գրանցումը մշտապես իրականացվող գործընթաց է, որն ապահովում է տվյալների համալրումը, դասակարգումը, պահպանումը, քանակական և որակական փոփոխությունների օպերատիվ մուտքագրումը:

**II. ՏԵՂԵԿԱՏՎՈՒԹՅԱՆ ՀԱՎԱՔՄԱՆ ԵՎ ԳՐԱՆՑՄԱՆ**

**ԸՆԹԱՑԱԿԱՐԳԸ**

1. Կենդանաբանական հավաքածուների վերաբերյալ փաստաթղթային և էլեկտրոնային տվյալները ներկայացվում են կենդանաբանական հավաքածուներ ունեցող իրավաբանական կամ ֆիզիկական անձանց կողմից:
2. Կենդանաբանական հավաքածուների վերաբերյալ գրանցամատյանները վարվում են Հայաստանի Հանրապետությունում կենդանական աշխարհի պահպանության, պաշտպանության, վերարտադրության և օգտագործման բնագավառներում Հայաստանի Հանրապետության կառավարության լիազորված պետական մարմնի (այսուհետ` լիազորված մարմին) կողմից էլեկտրոնային եղանակով՝ համաձայն Ձև N 1-ի:
3. Կենդանաբանական հավաքածուներ ունեցող իրավաբանական և ֆիզիկական անձինք յուրաքանչյուր տարի մինչև փետրվարի 1-ը Լիազորված մարմնին են տրամադրում իրենց մոտ պահվող կենդանաբանական հավաքածուների վերաբերյալ նախորդ տարվա տեղեկատվությունը և դրա հետ կապված փոփոխությունը՝ (առք, վաճառք, նվիրատվություն, ժառանգություն, կտակ, վերարտադրություն, անկում, հավաք, ներմուծում, արտահանում, պիտանելիության կորուստ և այլն) համաձայն Ձև N1-ի, ինչպես նաև կենդանիների կենդանի հավաքածուների դեպքում նաև հավաքածուի ձեռք բերման հիմքերը (առք, հավաք, վերարտադրություն, նվիրատվություն, ժառանգություն, կտակ, ներմուծում և այլն)։
4. Գրանցամատյաններում տեղեկատվության մուտքագրումը և փոփոխությունն իրականացվում է դրանք ներկայացվելու օրվանից 15 օրվա ընթացքում:
5. Տաղեկատվությանը կից ներկայացվում է հետևյալ փաստաթղթերը՝
6. Իրավաբանական անձի պետական գրանցման վկայականի, կանոնադրության կամ ֆիզիկական անձի անձը հաստատող փաստաթղթի, անհատ ձեռնարկատեր հանդիսացող ֆիզիկական անձի դեպքում նաև անհատ ձեռնարկատիրոջ պետական գրանցման վկայականի պատճենները:
7. Փաստաթղթերը ներկայացվում են Լիազորված մարմնի **պաշտոնական** էլեկտրոնային փոստով (minenv@env.am ):
8. Սույն կարգով սահմանված ժամկետներում իրավաբանական և ֆիզիկական անձինք կենդանաբանական հավաքածուների տվյալները Լիազորված մարմնին չտրամադրելու դեպքում ենթարկվում են վարչական պատասխանատվության օրենքով սահմանված կարգով:
9. Ձև N1-ը լրացվում է՝
10. 1-ին սյունակում լրացվում է գրանցման տարեթիվը, ամիսը, ամսաթիվը,
11. 2-րդ սյունակում լրացվում է իրավաբանական անձի անվանումը կամ ֆիզիկական անձի անունը, ազգանունը,
12. 3-րդ սյունակում լրացվում է իրավաբանական անձի գտնվելու վայրը կամ ֆիզիկական անձի բնակության վայրը,
13. 4-րդ սյունակում լրացվում է կենդանաբանական հավաքածուներ պահող իրավաբանական անձի կամ ֆիզիկական անձի հեռախոսահամարը, էլեկտրոնային փոստի հասցեն (առկայության դեպքում),
14. 5-րդ սյունակում լրացվում է իրավաբանական անձի պետական գրանցման վկայականի (գրանցման) համարը կամ ֆիզիկական անձի անձնագրային տվյալները, անհատ ձեռնարկատեր հանդիսացող ֆիզիկական անձի դեպքում նաև անհատ ձեռնարկատիրոջ պետական գրանցման վկայականի (գրանցման) համարը,
15. 6-րդ սյունակում լրացվում է կենդանի հավաքածուների դեպքում՝ կենդանիների տեսակային կազմը (հայերեն և լատիներեն), յուրաքանչյուրի թվաքանակը, սեռահասակային կազմը, պահման պայմանները և կարգավիճակը,
16. 7-րդ սյունակում լրացվում է կենդանի հավաքածուների շարժի վերաբերյալ տեղեկատվություն (առք, վաճառք, վերարտադրություն, նվիրատվություն, ժառանգություն,կտակ, հավաք, անկում, ներմուծում, արտահանում),
17. 8-րդ սյունակում լրացվում է անկենդան հավաքածուների դեպքում՝ կենդանիների խրտվիլակների և կմախքների տեսակային կազմը, կենդանիների արգասիքների և պրեպարատների նմուշների քանակը և տվյալները,
18. 9-րդ սյունակում լրացվում է անկենդան հավաքածուների շարժի վերաբերյալ տեղեկատվություն (առք, վաճառք, նվիրատվություն, ժառանգություն, կտակ հավաք, ներմուծում, արտահանում, պիտանելիության կորուստ):

***Ձև N 1***

**Գ Ր Ա Ն Ց Ա Մ Ա Տ Յ Ա Ն**

**ԿԵՆԴԱՆԱԲԱՆԱԿԱՆ ՀԱՎԱՔԱԾՈՒՆԵՐԻ ՎԵՐԱԲԵՐՅԱԼ**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 |
| հ/հգրանցմանտարեթիվ,ամիսը,ամսաթիվը | Իրավաբանական անձի անվանումը կամ ֆիզիկական անձի անունը, ազգանունը | Իրավաբանական անձի գտնվելու վայրը կամ ֆիզիկական անձի բնակության վայրը | Կենդանաբանական հավաքածուներ պահող իրավաբանական անձի կամ ֆիզիկական անձի հեռախոսահամարը, էլեկտրոնային փոստի հասցեն(առկայության դեպքում) | Իրավաբանական անձի պետական գրանցման վկայականի (գրանցման) համարը կամ ֆիզիկական անձի անձնագրային տվյալները, անհատ ձեռնարկատեր հանդիսացող ֆիզիկական անձի դեպքում նաև անհատ ձեռնարկատիրոջ պետական գրանցման վկայականի (գրանցման) համարը | Կենդանի հավաքածուներ | Կենդանի հավաքածուների շարժը | Անկենդան հավաքածուներ | Անկենդան հավաքածուների շարժը |
| Կենդանիների տեսակային կազմիանվանումները | Թվաքանակը | Սեռահասակային կազմը | Պահման պայմանները և կարգավիճակը | Առք,վերարտադրություն, նվիրատվություն, ժառանգություն, կտակ, հավաք, ներմուծում | Վաճառք,նվիրատվություն, ժառանգություն, կտակ, անկում, արտահանում | Կենդանիների խրտվիլակների և կմախքների տեսակային կազմը  | Կենդանիների արգասիքների և պրեպարատների նմուշների քանակը և տվյալները | Առք, նվիրատվություն,ժառանգություն, կտակ, հավաք,ներմուծում | Վաճառք,նվիրատվություն, ժառանգություն, կտակ, արտահանում,պիտանելիությանկորուստ |
| Հայերեն | Լատիներեն |
| 1 |  |  |  |  |  |  |  |  |  |  |  |  |  |  |
| 2 |  |  |  |  |  |  |  |  |  |  |  |  |  |  |
| 3 |  |  |  |  |  |  |  |  |  |  |  |  |  |  |